Polisie hoor 'antwoord' vanuit 'skapebak' van ou Mercedes | Netwerk24
Deur Meghan Lawrence 22 Oktober 2019 07:46
Kapt. Khaya Tonjeni, polisiewoordvoerder, sê die betrokke polisielede was aan diens op die N9 tussen Graaff-Reinet en Aberdeen toe hulle op 'n ou Mercedes-Benz langs die pad afkom.
"Die eienaar van die voertuig het vir die polisie gesê hulle het sonder petrol gaan staan. Die polisielede het egter onraad vermoed toe hulle geluide wat klink soos 'n geskoppery vanuit die kattebak hoor," sê Tonjeni.
Tonjeni sê die polisie het vier skape in die motor gekry en twee verdagtes (35 en 52) in hegtenis geneem, terwyl hulle ook op die voertuig beslag gelê het.
Albei verdagtes sal vir die besit van gesteelde diere in die landdroshof op Graaff-Reinet verskyn, terwyl die skape se eienaar vanuit Aberdeen moes reis om sy vee te identifiseer.
Lt.genl. Liziwe Ntshinga, provinsiale polisiekommissaris, het die polisielede vir hul flink optrede beloof.
"Een of twee verdagtes wat in die hof verskyn vir die besit van gesteelde vee is 'n stap nader daaraan om die geveg teen veediefstal te wen."
Die polisie het vier skape in die kattebak van die motor ontdek nadat hulle 'n geskoppery gehoor het. Foto: SAPD